নবনির্বাচিত প্রেসিডেন্ট হিসেবে প্রশাসনের ক্ষেত্রে অভিজ্ঞতাহীন ডোনাল্ড ট্রাম্প এখনো যুক্তরাষ্ট্রের বিভিন্ন পলিসি ও প্রটোকল সম্পর্কে অনেক কিছুই জানেন না। তাই তিনি প্রকাশ্যেই বলে ফেরেন যে যুক্তরাজ্য, কানাডা ও অস্ট্রেলিয়াসহ ইংরেজি ভাষাভাষী দেশগুলোর সঙ্গে তিনি বিশেষ বাণিজ্যিক ও কূটনৈতিক সম্পর্ক গড়ে তুলবেন। যুক্তরাজ্য সম্পর্কে তিনি বিশেষ ধারণা পোষণ করেন। তিনি মনে করেন, বহু দিক থেকে যুক্তরাজ্যের অবস্থান এখনো অনেক ওপরে। লন্ডনে ফিরে আসার আগে আমি দুদিনের জন্য নিউ ইয়র্ক থেকে কানাডার টরন্টোতে গিয়েছিলাম। উইক এন্ড বা সপ্তাহ শেষে (১১-১২ নভেম্বর) কানাডার বহুল প্রচারিত দৈনিক পত্রিকা ‘টরন্টো স্টারের’ এক সাংবাদিক বন্ধু জিম পোলার্ডকে ফোন করি। উদ্দেশ্য ছিল যুক্তরাষ্ট্রের প্রেসিডেন্ট নির্বাচনের ফলাফল সম্পর্কে তাঁর প্রতিক্রিয়া জানা। কুশল বিনিময়ের পর জিম যে কথাটি বললেন, তাতে আমি মোটেই অবাক হইনি। তাঁর কথা হলো, যুক্তরাষ্ট্র এর আগে এমন প্রেসিডেন্ট আর কখনো দেখেনি। ট্রাম্পের মধ্যে কোনো শৃঙ্খলাবোধ নেই। সে কারণে তিনি কোনো প্রচলিত নিয়মকানুন বা রীতিনীতি মানতে চান না। তাঁর চরিত্রে যেটি নেই, প্রেসিডেন্ট হলেও তা সংযোজন সম্ভব নয়। সুতরাং অপেক্ষা করো বন্ধু, আমাদের জন্য আরো অনেক বিস্ময় অপেক্ষা করছে। লন্ডনে ফেরার পথে প্লেনে বসে সেসব কথাই ভাবছিলাম। তাঁর মধ্যে উল্লেখযোগ্য হচ্ছে ডোনাল্ড ট্রাম্পের সব কিছু অগ্রাহ্য করার বদভ্যাস। তিনি নিজে যা করেননি, তার সব কিছুই বদলে ফেলতে চান। তেমন একটি বিশেষ উল্লেখযোগ্য বিষয় হচ্ছে ‘বিশ্ব পরিবেশ চুক্তি’। বছরের পর বছর আলোচনা, কিয়োটো থেকে রিও, তারপর শেষ পর্যন্ত ডিসেম্বর ২০১৫ সালে প্যারিসে অনুষ্ঠিত বিশ্ব পরিবেশ সম্মেলনে এক চুক্তি সম্পাদন করা হয়, যা ১৯৫টি দেশ অনুমোদন করেছিল। চুক্তি সম্পাদনের এক বছরের মধ্যে তা স্বাক্ষর ও বাস্তবায়নের কথা। জাতিসংঘের তত্ত্বাবধানে অনুষ্ঠিত সে সম্মেলনের সিদ্ধান্ত অনুযায়ী ২২ এপ্রিল ২০১৬ সালের মধ্যে গণচীন ও যুক্তরাষ্ট্রসহ ১৭৪টি দেশ নিউ ইয়র্কে বিশ্ব পরিবেশবিষয়ক সে চুক্তিতে স্বাক্ষর করে। কিন্তু যুক্তরাষ্ট্রের রিপাবলিকান দলীয় প্রেসিডেন্ট পদপ্রার্থী ডোনাল্ড ট্রাম্প সে সময় এক ঘোষণায় বলে ফেললেন যে তিনি সে চুক্তি মানেন না এবং প্রেসিডেন্ট হিসেবে নির্বাচিত হলে তিনি সে চুক্তি থেকে যুক্তরাষ্ট্রকে সরিয়ে নেবেন।